| Medaljeoversikt |
| --- |
| Konkurrerte for Australias flagg Australia |
| Friidrett |
|  Paralympiske leker |
| Gull | Rio de Janeiro 2016 | T44 - 200 meter |
| Gull | Rio de Janeiro 2016 | T44 - 400 meter |
| Sølv | Rio de Janeiro 2016 | T44 - 100 meter |

**Liam Malone** (født 23. desember 1993 er en newzealandsk handikappet friidrettsutøver. Han konkurrerer i klassen T44, og løper med beinproteser (*blades*) på begge bein. Hans fremste internasjonale meritter er gull på 200 og 400 meter ved Paralympiske sommerleker 2016.

Bakgrunn
--------

Malone er født med fibular hemimelia, det vil si at han er født uten leggbein i begge beina. På grunn av dette amputerte han begge beina under kneet da han var 18 måneder gammel. Hans høyeste tillatte høyde med proteser er 187,7 cm.

Han var tidlig en talentfull sprinter, og konkurrerte i Australia som 14-åring. Da moren fikk kreft oppga han idrettskarrieren for å bistå henne. Hun døde i 2012, og Malone gjenopptok konkurranseidretten i 2013. Etter at han deltok i TV-programmet «3rd Degree» i september 2013 fikk han donasjoner og sponsormidler fra New Zealandere på NZD 20.000, hvilket gjorde at han kunne kjøpe karbonfiberproteser som førte til høyere løpehastighet. Han løp 100 meter på 11,8 og 200 meter på 23,4 i 2014.

Ved utgangen av 2016 ble han utnevnt til medlem av New Zealands fortjenstorden.

Idrettskarriere
---------------

2014
Malone vant både 100 og 200 meter ved det newzealandske mesterskapet i friidrett 2014.

2015
Han vant 100 og 200 meter på nytt ved det newzealandske mesterskapet i friidrett 2015. Han ble tatt ut til å delta ved Para-VM i friidrett 2015 i Doha, der han endte på 5.-plass på 100 meter og 6.-plass på 200 meter. Her satte han personlig rekord på 100 meter med 11,42 og på 200 meter med 22,90.

2016
Ved det newzealandske mesterskapet i friidrett 2016 stilte han på 400 meter for funksjonsfriske, der han kom på 5.-plass med tiden 49,88.

Han ble tatt ut til delta ved Paralympiske sommerleker 2016 i Rio de Janeiro i Brasil. Der vant han både 200 og 400 meter i klassen T43/44, og han fikk sølv på 100 meter, bak britiske Jonnie Peacock. Malone satte ny personlig rekord på 200 meter, med 21,06, og på 400 meter med 46,20. Han var New Zealands flaggbærer under avslutningsseremonien.

Utmerkelser
-----------

* 2016 - *M2 Man of the Year 2016*

Referanser
----------

1. ↑  Stuff Sport - *Legless Liam Malone is blade-running to Rio*, besøkt 12. desember 2016.
2. ↑  IPC - *Classification Master List - World Para Athletics - Summer Season 2016*, besøkt 12. desember 2016.
3. ↑  IPC - *Liam Malone*, besøkt 12. desember 2016.
4. ↑  Stuff Sport - *Legless Liam Malone is blade-running to Rio*, besøkt 12. desember 2016.
5. ↑  «New Year Honours: The complete list». *New Zealand Herald* **(engelsk)**. 31. desember 2016. ISSN 1170-0777. Besøkt 30. desember 2016.
6. 1 2  Revolution Sport Science - *Sprint Coaching - Liam Malone*, besøkt 12. desember 2016.
7. ↑  Doha 2015 - *Liam Malone*, besøkt 12. desember 2016.
8. ↑  Athletics New Zealand - *2016 Lion Foundation NZ Track and Field Champs* Arkivert 8. juli 2016 hos Wayback Machine. besøkt 12. desember 2016.]

Eksterne lenker
---------------

* Profil hos IPC
* Rio 2016 - Liam Malone
* New Zealand - Liam Malone Arkivert 20. desember 2016 hos Wayback Machine.
* Doha 2015 - Liam Malone